钦定古今图书集成/明伦汇编/官常典/第121卷 > 孔元措
## 钦定古今图书集成/明伦汇编/官常典/第121卷 > 孔元措

按《金史孔璠传》：璠子揔学子元措，字梦得。明昌三年
四月诏曰：“衍圣公视四品阶止八品不称，可超迁中
议大夫。永著于令。”四年八月丁未，章宗行释奠礼，北
面再拜，亲王百官、六学生员陪位。承安二年正月，诏
元措兼曲阜县令，仍世袭。元措历事宣宗、哀宗，后归
大元终焉。

按《阙里志》：“五十一代元措，字梦得，年十一，金章宗明
昌二年，袭封衍圣公，管勾祀事，特旨令视四品。是年
章宗行郊礼，召赴阙侍祠，位在终献之次。三年，特旨
超授中议大夫，仍赐四品勋封。承安二年，敕袭封衍
圣公，年及十七，兼曲阜县令，仍令世袭，不得别行差
占。于是始世袭曲阜令。宣宗贞祐二年，幸汴京，趋赴”
行在所，适丁母忧，三年起复，遥授东平府判。初有旨
授府判，俟来春令赴任。尚书省奏：“若拟正授是职，缘
今多事之际，恐旷废本职，姑且遥授，至来春乃正授，
令往管勾祀事，况见丁母忧，有无特恩起复。”于是遥
授，仍起复与随朝除授。时平章政事高琪奉旨曰：“初
与此职时，曾寻思欲与随朝职事，缘多得胜奏：孔圣
坟茔见在河北，若与本人随朝除授，恐致旷废祭祀，
可与附近州府职事，以故不得已，授以东平府通判。
窃思目今土寇尚未宁静，若谓恐废宗祀，与以河北
职事，倘因而被害，是绝圣人之后，终废祭祀也。如今
且与随朝职事，授太常博士。”其年十一月二十七日
也。兴定二年，秩满赴任。四年，改行太常丞。元光元年授同知集贤院，兼行太常丞。正大二年三月，授知集
贤院，兼太常丞。四年，秩满复任。六年十二月，又任前
职。至天兴元年八月，通历三考。九月一日，改除遥授
泰定军节度使、兖州总管观察使，兼行太常少卿。天
兴二年正月，迁光禄大夫，寻改授太常卿。癸巳年，归
附元朝于汴梁，特取元措还东平，依旧袭封衍圣公
主，奉祀事。无子，以侄之固庶子浈嗣爵。之固乃元措
母弟元綋子也，坐罪夺爵，无子，以元措从弟元用权
袭封焉。